Христо Смирненски
Спомен

chitanka.info

Спомен[0]

Загадка! Събра ни файтона!

А бяхме осмина на брой;

деветий на Бакхус пред трона

простря се в жестокия бой…

Достигнали вече на градус,

счупихме последний стакан;

от вино, любов и от младост

бе всеки от нази пиян.

Но скръбни ний бяхме и бледи,

обронили мрачно глави,

оплаквахме свойте победи

и своята участ, уви!

Защото арабска гатанка

посред нощ беше калний път,

защото с подобна осанка

написал е Райнов „Градът“[1]…

Но, чудно! Събра ни файтона!

А бяхме осмина на брой;

деветий на Бакхус пред трона

простря се в жестокия бой.

[0] Публикация: Кво да е. Седмичен хумористичен вестник. София, г. VIII, бр. 398 от 11 януари 1920 г., с подпис: Лорд Дж. Шокинг. ↑

[1] Градът. Поема на тайните — поема в проза от Николай Райнов, проникната от мистицизъм, издадена през 1918 год. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.